CELEX: 62009TN0068
Language: el
Date: 2009-02-18 00:00:00
Title: Υπόθεση T-68/09: Προσφυγή, της 18ης Φεβρουαρίου 2009 — Soliver κατά Επιτροπής

18.4.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 90/32
            
         Προσφυγή της 18ης Φεβρουαρίου 2009 — Soliver κατά Επιτροπής
   (Υπόθεση T-68/09)
   2009/C 90/50
   Γλώσσα διαδικασίας: η ολλανδική
   
      Διάδικοι
   
   
      Προσφεύγουσα: Soliver NV (Roeselare, Βέλγιο) (εκπρόσωποι: H. Gilliams και J Bocken, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 1 της αποφάσεως της Επιτροπής της 12ης Νοεμβρίου 2008 στην υπόθεση COMP/39.125 — Υαλοπίνακες αυτοκινήτων, κατά το μέρος που ορίζεται ότι στο χρονικό διάστημα από τις 19 Νοεμβρίου 2001 μέχρι τις 11 Μαρτίου 2003 η προσφεύγουσα είχε συμμετοχή στην παράβαση που διαπίστωσε η απόφαση αυτή·
            
         
               —
            
            
               να ακυρώσει το άρθρο 2 της αποφάσεως της Επιτροπής της 12ης Νοεμβρίου 2008 στην υπόθεση COMP/39.125 — Υαλοπίνακες αυτοκινήτων, κατά το μέρος που επιβλήθηκε στην προσφεύγουσα πρόστιμο 4 396 000 ευρώ·
            
         
               —
            
            
               επικουρικά, να μειώσει σημαντικά το πρόστιμο που επιβλήθηκε στην προσφεύγουσα·
            
         
               —
            
            
               σε κάθε περίπτωση, να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει, πρώτον, παράβαση του άρθρου 81 ΕΚ και του άρθρου 53 ΕΟΧ, παράβαση της υποχρεώσεως αιτιολογήσεως και πρόδηλη πλάνη εκτιμήσεως των πραγματικών περιστατικών. Η προσφεύγουσα ισχυρίζεται ότι η βαλλόμενη απόφαση κακώς ορίζει ότι η προσφεύγουσα είχε κατά το διάστημα από τις 19 Νοεμβρίου 2001 μέχρι τις 11 Μαρτίου 2003 συμμετοχή στην παράβαση που διαπιστώθηκε στο άρθρο 1 της αποφάσεως αυτής.
   Δεύτερον, η προσφεύγουσα διατείνεται ότι η χρησιμοποιηθείσα από την Επιτροπή αξία των πωλήσεων δεν είναι αιτιολογημένη, δεν συνάδει με τις κατευθυντήριες γραμμές για τον υπολογισμό των προστίμων, δεν επιτρέπει στην προσφεύγουσα να αμυνθεί προσηκόντως και παραβιάζει το τεκμήριο αθωότητας και την αρχή της ισότητας.
   Τρίτον, η προσφεύγουσα προβάλλει παραβίαση της αρχής της ισότητας, παραβίαση της αρχής της αναλογικότητας, παράβαση των κατευθυντήριων γραμμών για τον υπολογισμό των προστίμων και παράβαση της υποχρεώσεως αιτιολογήσεως. Κατά την προσφεύγουσα, για τον υπολογισμό του βασικού ποσού του προστίμου της προσφεύγουσας η Επιτροπή χρησιμοποίησε ένα υπερβολικά υψηλό ποσοστό της αξίας των πωλήσεων.
   Τέταρτον, η προσφεύγουσα προβάλλει παραβίαση της αρχής της αναλογικότητας και της αρχής της ισότητας και πρόδηλη πλάνη εκτιμήσεως των πραγματικών περιστατικών, καθόσον η Επιτροπή πολλαπλασίασε την αξία των πωλήσεων της προσφεύγουσας επί των αριθμό των ετών κατά τα οποία η προσφεύγουσα φέρεται ότι είχε συμμετοχή στην παράβαση που διαπιστώθηκε στο άρθρο 1 της επίμαχης αποφάσεως.
   Πέμπτον, η προσφεύγουσα προβάλλει παράβαση της απαγορεύσεως της αναδρομικότητας. Κατά την προσφεύγουσα, η Επιτροπή εφάρμοσε τις κατευθυντήριες γραμμές του 2006 (1) για μια φερόμενη παράβαση που είχε λήξει πριν από την χάραξη των κατευθυντηρίων αυτών γραμμών.
   Έκτον, η προσφεύγουσα προβάλλει παραβίαση της αρχής της ισότητας και της αρχής της αναλογικότητας και πρόδηλη πλάνη εκτιμήσεως των πραγματικών περιστατικών, καθόσον η Επιτροπή αύξησε το βασικό ποσό του προστίμου της προσφεύγουσας με ποσό ίσο με το 16 % της αξίας των πωλήσεων.
   Έβδομον, η προσφεύγουσα προβάλλει παράβαση του άρθρου 81 ΕΚ και των κατευθυντηρίων γραμμών για τον υπολογισμό των προστίμων, καθόσον κατά τον υπολογισμό του προστίμου της προσφεύγουσας η Επιτροπή αρνήθηκε να λάβει υπόψη διάφορες ελαφρυντικές περιστάσεις υπέρ της προσφεύγουσας.
   
      (1)  Κατευθυντήριες γραμμές για τη μέθοδο υπολογισμού των προστίμων που επιβάλλονται κατ’ εφαρμογήν του άρθρου 23, παράγραφος 2, στοιχείο α', του κανονισμού (ΕΚ) 1/2003 (Κείμενο που παρουσιάζει ενδιαφέρον για τον ΕΟΧ) (ΕΕ 2006, C 210, σ. 2).